Györkös Rita


Kutatási munka bemutatása

TDK dolgozatom témája:
 A tanulási hatás figyelembevétele költségelemzésnél és termékszerkezet vizsgálatnál

(The application of learning curve at cost calculation and at product mix analysis)
•
TDK dolgozatomban a tanulási hatás figyelembevételének lehetőségét vizsgáltam költségelemzési és termékszerkezetvizsgálati problémáknál.

•
A dolgozat első részében összefoglaltam a tanulási görbével kapcsolatos alapismereteket, bemutattam az alapfogalmakat, ezután ismertettem ÁKFN-struktúrához kapcsolódó alapokat.

•
A hagyományos ÁFKN-modell számításainál lineáris költség és árbevétel függvényeket használnak. Ez részben leegyszerűsíti a számításokat, másrészt, ha a dolgozatban említett feltételek nem állnak fenn, akkor jó közelítést ad. Ha azonban figyelembe vesszük a tanulási hatást is, akkor a költséggörbék a lineárissal szemben degresszívek, és az így kapott eredmények jelentősen eltérhetnek a lineáris modell értékeitől, különösen nagy mennyiségek gyártásakor.

•
TDK dolgozatom kapcsán azt vizsgáltam meg, hogy különböző tanulási ráták esetén mekkora a lineáris és a nemlineáris modellek eltérése és ez milyen menedzsment következtetések levonását teszi szükségessé. A vizsgálatokhoz Excelben modellt készítettem, melynek segítségével számításokat végeztem. Az eredményeket táblázatokba szerkesztettem és ábrákon szemléltettem. Az ábrák segítségével megállapítható, hogy minél nagyobb a tanulási hatás, vagyis minél kisebb a tanulási ráta értéke, annál alacsonyabb a költségfüggvények (proporcionális- és ezáltal az összes költség függvény) értéke. Már 95%-os tanulási ráta esetén is jelentősen csökkentek a költségek abban az esetben, ahol a proporcionális költségek aránya jóval meghaladta a fix költségek arányát.

•
 TDK dolgozatomban megvizsgáltam, továbbá azt is, hogy hogyan alakul a hagyományos, lineáris termékszerkezet optimalizálási modell, ha figyelembe vesszük a tanulási hatást. Megállapítottam, hogy a tanulási hatás figyelembevétele olyan nemlineáris problémára vezet (konvex erőforráskorlát és konkáv célfüggvény) amely a nemlineáris optimalizálás módszereivel is csak nehezen oldható meg. Kidolgoztam ezért egy olyan módszert, mely ezeket a nemlineáris függvényeket linearizálja. Ennek eredményeképpen felírható egy új lineáris feladat, mely alulról közelíti a tanulási hatást is figyelembe vevő görbéket, lehetővé téve ezzel a feladat megoldását, lineáris programozással, továbbá az érzékenységvizsgálati eredmények értelmezését is.

•
A TDK dolgozatomban a nemlineáris termékszerkezet optimalizálási problémának a megoldása kapta a fő hangsúlyt.
•
A kutatás további iránya lehet: a tanulási görbe stacionárius állapotát is figyelembe vevő elemzések kidolgozása, valamint a linearizált termékösszetételi faladat érzékenység-vizsgálati eredményeinek értelmezése és érvényességének meghatározása. A tanulási hatást figyelembe vevő optimális rendelési tételnagyság meghatározását lehetővé tevő modell fejlesztése. Az elméleti modellek verifikálását lehetővé tevő adatgyűjtés végzése egy ipari vagy szolgáltatási folyamatnál.
